Diari Oficial de la Generalitat Valenciana


Sumari del DOGV 2922, del 04-02-1997 (1997/896536)

RESOLUCIÓ de 21 de maig de 1996, de la directora general de Qualitat Ambiental, per la qual es fa pública la declaració d'impacte ambiental 355/95-AIA.
-------------------------------------------------------------------------------------------------------------------------------------------------------

### Dades del document

Número de DOGV
:   2922

Data del DOGV
:   04-02-1997

Secció del DOGV
:   ALTRES DISPOSICIONS

Número del document
:   1997/896536


Data del document
:   21-05-1996

Organisme emissor
:   Conselleria d'Agricultura i Medi Ambient

Tipus de document
:   Resolució

RESOLUCIÓ de 21 de maig de 1996, de la directora general de Qualitat Ambiental, per la qual es fa pública la declaració d'impacte ambiental 355/95-AIA.  
Vist l'expedient 355/95-AIA sobre el projecte d'instal·lació de central de cogeneració, promogut per Abdón Romero, SL, situada a la partida l'Altet s/n, a l'Alqueria d'Asnar (Alacant).  
Vist que l'objecte del projecte és la generació d'energia elèctrica en règim d'autogenerador assistit per a autoconsum en el procés de producció. El grup de generació és de 1.425 kVA i està compost per un grup moto-alternador de 1.200 kW, dipòsit de combustible i material auxiliar.  
Vist que, en data 26 de desembre de 1995, la Direcció Territorial d'Alacant de la Conselleria d'Indústria i Comerç remet el projecte bàsic i l'estudi d'impacte ambiental,  
Vist que l'estudi d'impacte ambiental ha estat sotmès a informació pública, mitjançant un anunci en el Butlletí Oficial de la Província d'Alacant núm. 254, de data 6 de novembre de 1995, sense que s'hi haja formulat cap al·legació, segons consta en l'escrit remés el 26 de desembre de 1995, per la Direcció Territorial d'Alacant de la Conselleria d'Indústria i Comerç.  
Vist que, en data 9 de gener, es va consultar el Servei de Residus i Contaminació d'aquesta Direcció General de Qualitat Ambiental,  
Vist que, en data 10 de gener de 1996, es va sol·licitar al promotor l'ampliació de l'estudi d'impacte ambiental, sobre l'estimació del contaminant NOx, mesurat com a NO2, com també el plànol de situació de la instal·lació, per a poder valorar l'impacte en l'entorn del focus emissor.  
Vist que, en data 29 de gener de 1996, el Servei de Residus i Contaminació remet l'informe sol·licitat, en el qual s'indiquen els següents punts:  
1) L'activitat es considera classificada en el grup C, apartat 3.1.1 del Catàleg d'Activitats Potencialment Contaminants de l'Atmosfera (annex II del Decret 833/75), per la qual cosa s'atendrà a allò disposat per a tals activitats en el títol VI del decret esmentat (Règim especial d'activitats potencialment contaminants de l'atmosfera) i en l'Ordre de 18 d'octubre de 1976 sobre prevenció i correcció de la contaminació industrial de l'atmosfera.  
2) El fumeral d'evacuació de gasos, utilitzat com a procediment de dispersió dels gasos d'escapament en el si de l'atmosfera, haurà de disposar de l'adequat orifici per a la realització de les preses de mostres a fi d'efectuar mesuraments de les emissions de control i autocontrol indicades en les normes anteriorment mencionades. El fumeral haurà de disposar d'una infraestructura fixa i segura que permeta l'accés als orificis de presa de mostra sense cap altre preparatiu addicional.  
3) L'activitat sotmesa a estudi haurà de disposar d'un llibre de registre per cada focus emissor de contaminants, segons el model que apareix en l'annex IV de l'Ordre de 18 d'octubre de 1976 sobre prevenció i correcció de la contaminació industrial de l'atmosfera, on s'han d'anotar tots els mesuraments periòdics d'autocontrol de les emissions a l'atmosfera. Així mateix, hauran de presentar correctament emplenada l'enquesta que apareix en l'annex V de l'ordre esmentada.  
4) Quant als límits d'emissió que s'esmenten en l'estudi d'impacte ambiental, cal fer alguns aclariments segons allò indicat en el Decret 833/75. Per a les instal·lacions de combustió industrial, utilitzant fuel-oil núm. 1, l'opacitat és 4 en l'escala de Bacharach i 2 en l'escala Ringlemann, per al SO2 des de l'any 1980 el límit és de 1.700 mg/Nm3 i per a monòxid de carboni 1.455 ppm. En virtut de l'article 46.3 del Decret 833/75, els límits de les emissions per als contaminants no establerts en l'annex IV del mencionat decret es determinar per a cada cas particular, per la qual cosa considerem apropiat prendre com a límit d'emissió de partícules en suspensió 150 mg/m3, el mateix que s'esmenta en el punt 27 de l'annex IV (activitats diverses). Per al cas dels òxids de nitrogen, s'haurà de complir allò establert en l'annex IV del decret abans esmentat.  
Vist que, en data 3 d'abril de 1996, es rep l'ampliació sol·licitada de l'estudi d'impacte ambiental, en la qual es respon als punts plantejats i s'indica la possibilitat d'utilitzar gas natural com a combustible alternatiu, possibilitat condicionada a l'arribada a la zona de la canalització de gas natural.  
Atès que en el projecte bàsic de la instal·lació es planteja, a més de la utilització de fuel-oil, l'alternativa per a la generació d'energia mitjançant la utilització d'un motor cicle Otto per a cremar gas natural, condicionada aquesta possibilitat a l'arribada de gas natural canalitzat a l'Alqueria d'Asnar, i que aquesta alternativa s'assenyala en l'ampliació de l'estudi d'impacte ambiental com la més probable,  
Atès que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprèn de l'article 5è de la Llei d'Impacte Ambiental i concordants del reglament que la desenvolupa.  
Atès que en l'expedient s'han observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en les altres disposicions aplicables,  
Atès que l'article 5é de la Llei 2/1989 estableix que correspon a l'òrgan ambiental la declaració d'impacte ambiental dels projectes als quals s'aplique aquesta llei,  
Atès que el Reglament Orgànic i Funcional de la Conselleria d'Agricultura i Medi Ambient, aprovat pel Decret 22/1996, de 5 de febrer de 1996, del Consell de la Generalitat Valenciana atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent declaració d'impacte ambiental:  
Primer   
Estimar acceptable, a l'únic efecte ambiental, el projecte d'instal·lació de central de cogeneració, promogut per Abdón Romero, SL, situada en partida l'Altet s/n, en l'Alqueria d'Asnar (Alacant), sempre que es complisquen les següents condicions:  
1) Si les condicions de subministrament de gas natural ho permeten, aquesta alternativa d'utilització de gas natural com a combustible es considerarà com la més convenient des del punt de vista ambiental, sobre l'alternativa d'utilització de fuel-oil.  
2) L'oli dels sistemes de lubricació, possibles vessaments, bateries, filtres procedents dels circuits de trasbals de l'oli i, en general, qualsevol altra substància que puga ser catalogada com a residu tòxic i perillós, serà adequadament emmagatzemada i etiquetada, i entregada a un gestor autoritzat, segons allò disposat en el Reial Decret de 20 de juliol de 1988, núm. 833/1988, de Residus Tòxics i Perillosos. Pel fet de ser productor de residus tòxics i perillosos, l'empresa estarà subjecta a tot allò disposat en l'anterior Reial Decret, com també a la Llei 20/86 de 14 de maig.   
3) Les emissions i immissions dels gasos d'escapament compliran el Decret 833/1975, de 6 de febrer, pel qual es desenvolupa la Llei 38/1972, de 22 de desembre, de Protecció de l'Ambient Atmosfèric i les seues posteriors modificacions.  
Concretament, les emissions es trobaran en tot moment dins dels límits marcats pel quadre 2.2 («Instal·lacions que utilitzen fuel-oil», per al cas particular de gasoli) de l'annex IV («Nivells d'emissió de contaminants a l'atmosfera per a les principals activitats industrials potencialment contaminants de l'atmosfera») i el quadre 27 («Activitats industrials diverses no especificades en aquest annex») per al cas d'utilització de gas natural, corresponents tots dos quadres al mencionat decret.  
4) Tots els gasos d'escapament procedents de la combustió del cogenerador eixiran a l'exterior a través de fumerals, que compliran l'Ordre de 18 d'octubre de 1976, sobre prevenció i correcció de la contaminació industrial de l'atmosfera.  
5) Es dotarà a la instal·lació de la infraestructura permanent, que s'adaptarà a les prescripcions de la normativa vigent com també a recomanacions d'organismes reconeguts, que permeta, en qualsevol moment, la presa de mostres per al control, inspecció i vigilància del nivell d'emissions.  
6) S'incorporaran els silenciadors i equips necessaris per a la reducció dels nivells sonors, de forma que no es transmeta a possibles habitatges, cases i en general qualsevol edificació pròxima, més de 40 dB(A) diürns (de 08.00 a 22.00 hores) ni més de 30 dB(A) nocturns (de 22.00 a 08.00 hores).  
7) Es realitzarà un control anual dels nivells i de la composició de gasos emesos a l'atmosfera per una empresa col·laboradora de l'administració. El control esmentat complirà els requisits exigits en el Decret 833/1975, de 6 de febrer, pel qual es desenvolupa la Llei 38/1972, de 22 de desembre, de Protecció de l'Ambient Atmosfèric i els resultats seran remesos a aquesta direcció general.  
El control es referirà, almenys, als següents paràmetres: partícules sòlides, CO, SO2, NOx (mesurat com a NO2), opacitat i temperatura dels gasos.  
8) A fi de reduir les emissions de NOx, en el cas d'utilització de fuel-oil com a combustible, s'aconsella la instal·lació d'un sistema catalític de reducció selectiva o un altre procediment equivalent, que elimine gran part del contingut de NOx dels gasos d'escapament.  
Segon  
Notificar a les persones interessades que contra aquesta resolució, pel fet de no ser un acte de tràmit que no posa fi al procediment ni produeix indefensió, no es pot interposar cap recurs, sense perjudici que utilitzen els mitjans que estimen oportuns per defensar el seu dret.  
Tercer  
Publicar en el Diari Oficial de la Generalitat Valenciana aquesta declaració d'impacte ambiental.  
València, 21 de maig de 1996.- La directora general de Qualitat Ambiental: Gloria Arnandis Boix.